РЕШЕНИЕ НА КОМИСИЯТА
от 21 ноември 2008 година
за изменение на приложение II към Решение 79/542/ЕИО на Съвета по отношение на регионализацията на Бразилия в списъка на третите страни или части от тях, от които е разрешен вносът на определени видове прясно месо в Общността
(нотифицирано под номер C(2008) 6977)
(текст от значение за ЕИП)
(2008/883/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално уводното изречение от член 8, параграф 1, първа алинея и член 8, параграф 4 от нея,
като има предвид, че:
(1)
В Решение 79/542/ЕИО на Съвета от 21 декември 1976 г. относно съставянето на списък на трети страни или части от тях и относно определяне ветеринарно-санитарни и здравни изисквания, както и условията за ветеринарно сертифициране за внос в Общността на някои живи животни и прясно месо от тях (2) се предвиждат ветеринарно-санитарни условия за внос в Общността на определени живи животни, с изключение на еднокопитни, както и на прясно месо от такива животни, включително от еднокопитни, но с изключение на месни заготовки.
(2)
В Решение 79/542/ЕИО се предвижда, че вносът на прясно месо за консумация от човека е разрешен единствено ако това месо произхожда от територия на трета страна или част от нея, включена в част 1 от приложение II към посоченото решение, и ако прясното месо отговаря на изискванията, посочени в съответния ветеринарен сертификат за това месо в съответствие с моделите, изложени в част 2 от същото приложение, като се отчетат всички специфични условия или допълнителни гаранции, които се изискват за месото.
(3)
Изискванията за внос на месо от трети страни значително зависят от ветеринарно-санитарния статус в третата страна или регион износител. Ако даден регион е незасегнат от шап без извършена ваксинация, вносът на необезкостено прясно месо е разрешен, докато ако регионът е незасегнат от шап при извършена ваксинация, единствено е разрешен вносът в Общността на зряло и обезкостено месо. Световната организация за здравето на животните (OIE) определя статуса на държавите - членки на OIE по отношение на шапа, а инспекциите от Комисията проверяват ветеринарно-санитарния статус на животните в трети страни и тяхната способност за изпълнение на изискванията на Общността.
(4)
През юли 2008 г. OIE повторно призна на бразилския щат Mato Grosso do Sul статуса на незасегнат от шап при извършена ваксинация регион.
(5)
Отчитайки статуса на Mato Grosso do Sul на незасегнат от шап регион и предвид резултатите от проведените инспекции на Комисията в Бразилия, този щат следва отново да бъде включен в списъка на територии, от които вносът в Общността на прясно обезкостено месо и на зряло говеждо месо е разрешен, при условия, идентични с приложимите по отношение на останалите бразилски щати, незасегнати от шап при извършена ваксинация, и от които вносът на такова месо в Общността понастоящем е разрешен.
(6)
Някои части от бразилските щати Mato Grosso и Minas Gerais понастоящем не са включени в списъка на териториите в част 1 от приложение II към Решение 79/542/ЕИО, от които вносът в Общността на прясно обезкостено месо и на зряло говеждо месо е разрешен. Тези щати в тяхната цялост обаче са признати от OIE като региони, незасегнати от шап при извършена ваксинация. Освен това резултатите от инспекциите, проведени от Комисията в Бразилия, предоставиха достатъчни гаранции по отношение на действащия ветеринарно-санитарен контрол по цялата територия на щатите Mato Grosso и Minas Gerais, по-специално вземайки предвид системата от специално одобрени стопанства. Въз основа на признаването от страна на OIE и на тези гаранции, уместно е включването на щатите Mato Grosso и Minas Gerais в тяхната цялост в списъка на територии, от които вносът в Общността на прясно обезкостено месо и на зряло говеждо месо е разрешен.
(7)
Износът на прясно обезкостено месо и на зряло говеждо месо от щата Mato Grosso do Sul и от цялата територия на щатите Minas Gerais и Mato Grosso ще се позволи при условия, идентични с приложимите в останалите бразилски щати, незасегнати от шап при извършена ваксинация и от които такъв внос в Общността понастоящем е разрешен.
(8)
Решение 79/542/ЕИО следва да бъде съответно изменено.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Част 1 от приложение II към Решение 79/542/ЕИО се заменя с текста на приложението към настоящото решение.
Член 2
Пратки от прясно обезкостено месо и от зряло говеждо месо от животни, заклани преди 1 декември 2008 г., с произход от териториите, обозначени с код BR-1, както е определено в Решение 2008/642/ЕО на Комисията (3), могат да бъдат внасяни в Общността до 14 януари 2009 г.
Член 3
Настоящото решение се прилага, считано от 1 декември 2008 г.
Член 4
Адресати на настоящото решение са държавите-членки.
Съставено в Брюксел на 21 ноември 2008 година.